KIRJALLINEN KYSYMYS P-3281/02 esittäjä(t): Christos Folias (PPE-DE) komissiolle. Elektroniset pelit.



Virallinen lehti nro 192 E , 14/08/2003 s. 0105 - 0106



KIRJALLINEN KYSYMYS P-3281/02 esittäjä(t): Christos Folias (PPE-DE) komissiolle (12. marraskuuta 2002) Aihe: Elektroniset pelit Komissio vastasi(1) kysymykseeni H-0522/02, ettei komissio voinut sillä hetkellä kommentoida asiaa. Kysymys koski lakiesitystä sähköisistä, sähkömekaanisista ja elektronisista peleistä, josta oli tarkoitus keskustella kansallisessa parlamentissa. Komission vastauksessa mainittiin myös, että se oli saanut tietoja kreikkalaisten viranomaisten todennäköisestä aikomuksesta kieltää näiden pelien käyttäminen kasinoiden ulkopuolella, ja että se oli pyytänyt kreikkalaisilta viranomaisilta, että nämä tiedottaisivat sille onnenpelien ja teknisten pelien laitteiden käyttöä koskevasta nykyisestä lainsäädäntökehyksestä. Komissio pyysi kreikkalaisilta viranomaisilta myös selvennyksiä heidän aikomuksistaan asiaa koskevan uuden lainsäädännön suhteen. Tällä hetkellä on olemassa laki 3037/2002, joka liittyy kyseiseen asiaan ja jossa näiden pelien käyttö täysin kielletään. Ovatko Kreikan viranomaiset tiedottaneet laista 3037/2002 direktiivin 98/34/EY(2) mukaisesti? Jos he ovat näin tehneet, onko edellä mainittu laki yhteisön oikeuden ja erityisesti EY:n perustamissopimuksen 49, 50, 43, 45 ja 28 artiklan mukainen? Mitä komissio aikoo tehdä, mikäli tämä laki on perussopimusten vastainen? (1) Kirjallinen vastaus 2.7.2002. (2) EYVL L 204, 21.7.1998, s. 37. Frits Bolkesteinin komission puolesta antama vastaus (12. joulukuuta 2002) Näyttää siltä, että Kreikan lailla 3037/2002 säädetään täydellisestä kiellosta elokuun 1. päivästä 2002 alkaen asentaa ja käyttää kaikkia sähköisiä, elektronisia ja sähköteknisiä pelejä, viihdeteknisiä pelejä ja kaikkia tietokoneiden avulla toimivia pelejä kaikissa julkisissa tai yksityisissä tiloissa kasinoita lukuun ottamatta. Komissio on tutkinut kanteluita, jotka koskevat eräitä kyseisen säädöksen määräyksiä tavaroiden vapaata liikkuvuutta koskevan EY:n perustamissopimuksen 2830 artiklan perusteella. Tässä mielessä kyseistä lakia voitaisiin pitää toimenpiteenä, jolla on sama vaikutus kuin EY:n perustamissopimuksen 28 artiklassa kielletyillä määrällisillä tuontirajoituksilla. Kielto vaikuttaa lisäksi kohtuuttomalta sen tavoitteisiin nähden eikä näytä EY:n perustamissopimuksen 30 artiklan tarkoittamalla tavalla tai yhteisöjen tuomioistuimen hyväksymien ehdottomien edellytysten mukaisesti perustellulta. Tämän vuoksi Kreikan viranomaisille on lähetetty EY:n perustamissopimuksen 226 artiklan mukainen virallinen ilmoituskirje. Komission yksiköt ovat valmiit arvoisan parlamentin jäsenen kysymyksen johdosta tutkimaan kyseisen lain määräyksiä, jotka kuuluvat sijoittautumisvapautta koskevan EY:n perustamissopimuksen 43 artiklan ja palvelujen vapaata tarjontaa koskevan EY:n perustamissopimuksen 49 artiklan soveltamisalaan, sekä tarkastelemaan niitä direktiivissä 98/34/EY(1) säädettyihin jäsenvaltioiden velvollisuuksiin nähden. (1) Euroopan parlamentin ja neuvoston direktiivi 98/48/EY, teknisiä standardeja ja määräyksiä koskevien tietojen toimittamisessa noudatettavasta menettelystä annetun direktiivin 98/34/EY muuttamisesta (EYVL L 217, 5.8.1998, s.18).